《过大包阁寄夏漕致宏》
宋代·张嵲

积雪天欲晴，山深雾犹拥。
大包谁缔结，架壑一何耸。
崖倾石路仄，峡束惊波涌。
垂堂尚何言，颠坠虞接踵。
经过固已殆，却顾神屡悚。
前山净如洗，浩浩云根动。
崖花作蜜香，山童似猴拱。
旧乡迷远近，所历但如梦。
穷通久已忘，况此发种种。
犹欣故人近，宽我惧将恐。
语乱眉定颦，道旧腹应捧。
灯前侍儿出，花外寒烟重。
羇怀醉里宽，离念风前恫。
游宦愧吹竽，剧谈犹贾勇。
观君富声华，顾我成闒茸。
行台定匪赊，失喜欲距踊。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。